《淳佑七年丁未十一月朔蔡久轩自江东提刑归抵》
宋代·留梦炎

天地蕃庶草，美恶极莸薰。
古来谁览察，离骚清楚氛。
著作大雅姿，书传挟香芸。
蠹简不烦碎，豕牙贵能豶。
仰天沥肝胆，端欲泾渭分。
太阿秘尚方，风霆发絪緼。
臣直彰主圣，声容谅沄沄。
平生本朝心，畎亩岂忘君。
见几诚不忍，属兹宸虑殷。
自从春无泽，牲璧委冬氛。
何者最感触，民气愁深文。
儒服今绣衣，片言况前闻。
四牡何騑騑，迢递沮遵濆。
君为朝阳凤，我非相府群。
小草志或远，深情词不耘。
幽屏未须去，圣德如放勋。

作者简介：留梦炎，字汉辅，号中斋，三衢（今浙江衢州）人。理宗淳祐四年（一二四四）进士。七年由镇东军节度判官除秘书正字，累迁著作郎。宝祐元年（一二五三）为军器少监，四年除秘书少监。恭帝德祐元年（一二七五）拜右丞相兼枢密使，十月进左丞相都督诸路军马，临阵弃位而逃。元兵破衢州，降元，为翰林学士承旨。事见《宋历科状元录》卷八、《南宋馆阁续录》卷七至九。